سبتة مدينة مستاقلة تابعة إدارياً ل سپانيا على ضّفة شّمالية د لمغريب، بعيدة ب 45 كيلوميطر على طانجا (73 كيلوميطر ب صّوݣان). سبتة من بين لبلايص لقلال ف إفريقيا لي باقة تحت حتيلال سپنيولي ؤ ؤروپي، لوخرين هوما مليلية، ݣزاير لكاناري ؤ شي ݣزاير قلال مامسكونينش. لمدينة جات حدا جبل هاشو لي يقدر يكون هوّا لموضع لجانوبي ديال لعمايد د هرقول ف لعصور لقديمة (لحتيمال لاخور هوّا جبل موسى). على راس جبل هاشو كاين ݣصر مستعمل كا قشلة عسكارية سپنيولية. سبتة تاريخياً كاتّعتابر مدينة مغريبية، ؤ كانت تابعة ل مملكة موريطانية ب سميت "أبيلا" Ἀβύλα. فاش تّحتلات لمملكة من طاراف رّومان، غادي يسمّيوها سيپتيم فراتريس Septem Fratres (لخوت سّبعة) ؤلا بختيصار "سيپتيم" Septem، لي منها جات سبتة. سبتة كانت جزء من لإمبراطوريات ؤ لممالك لإسلامية لي حكمات لمغريب، ؤ تّحتلات من طاراف لبرطقيز ف 1415. ف 1580 دازت تحت سّلطة د سپانيا، ؤ من ديك سّاع حاولو بزاف د سّلاطين، من بينهوم مولاي سماعيل باش يسترجعوها، بلا فايدة. بعد 5 د لقرون ديال لحتيلال سّپنيولي لمسيحي، سبتة ولا عندها طابع ؤروپي كتر من ما هوّا موري مغريبي.